  Майя Бывальцева 21-тӥ южтолэзе ортчем быръён конференциын Удмурт кун университетлэн ректореныз выльысь бырйизы вузлэсь али кивалтӥсьсэ Галина Мерзляковаез. Галина Мерзлякова понна 149 делегатъёс куаразэс сётӥзы, 109-эз — дышетсконнилэн тодос ужъя, но инновациосъя проректорез Игорь Меньшиков понна. Куинетӥез кандидат вал УдГУ-ысь ӧнер дышетонъя пӧртэм ӧръёсъя колледжлэн кивалтӥсез Галина Васильева. Ватсаломы, конференцие Удмуртиысь кивалтэтлэн тӧроез Виктор Савельев, удысъя вице-премьер Наталья Сударикова, но элькунысь дышетонъя, но тодосъя министр Алексей Шепталин вуылӥзы. Быръёнъёс азьын кылдытэм ужанрадлыказ Галина Мерзлякова пусйиз вузлэн дышетон программаосызъя 2019-тӥ арын кун аккредитациез умоен ортчыны, профилакторийлэсь юртсэ лаборатори улэ выльдон ӵектосэн инвестициосъя федерал программае пырыны но студентъёс, егит дышетӥсьёс но тодосъя ӧнерчиос понна выль огъяулонни пуктонъя ӵектосэн дышетонэз азинтонъя нимысьтыз федерал программае пырыны кулэ шуыса.  Ректорлэн интыужаз нырысь ик куать кандидатъёс вал, но Россиысь дышетонъя, но тодосъя министерстволэн аттестациосъя ӧриез куиньзэ соглаштӥз. Тодэ вайытом, 27-тӥ тулыспалэ ИжГТУ-лы ректорез быръёнъёс ортчизы, солы йылпумъянъёсъя, университетэн кивалтоз Валерий Грахов. Нош 17-тӥ тулыспалэ Глазкарысь пединститутлэн ректорез луиз Янина Чиговская-Назарова. ВАТСАН Галина Витальевна Мерзлякова вордӥськиз 1958-тӥ арын 25-тӥ куартолэзе. Йылпумъяз Удмурт кун университетэз (история ӧнеръя), Ленинградысь кун университетысь аспирантураез но докторантураез. Истори тодосъя доктор, профессор. 1975-1976 аръёсы – Ижкарысь механикая заводын модельщица; 1976-1982 аръёсы – УдГУ-ысь студентка; 1982-тӥ арын – УдГУ-ысь историяя кафедраын ассистент; 1982-1985 аръёсы – Ленинградысь кун университетысь аспирант; 1985-1989 аръёсы – УдГУ-ысь историяя кафедраын ассистент, валтӥсь дышетӥсь, доцент; 1989-1992 аръёсы – Ленинградысь кун университетысь докторант; 1992-1999 аръёсы – УдГУ-ысь историяя, политологияя кафедраын доцент, кивалтӥсь, мер коммуникациосъя факультетлэн кивалтӥсез; 1999-2007 аръёсы – УдГУ-ысь Мер коммуникациосъя институтлэн кивалтӥсез; 2007-2012 аръёсы – УдГУ-ысь нырысетӥ проректор, тодос ужъя проректор, ректорлэсь ужзэ быдэсъясь; 2012-тӥ арысен - УдГУ-лэн ректорез. Удмуртиысь Кунг Кенешлэн депутатэз. Тегъёс: Дышетон УдГУ Ижкар Удмуртия  